钦定古今图书集成/明伦汇编/宫闱典/第071卷 > 《皇太子箴》前人
## 钦定古今图书集成/明伦汇编/宫闱典/第071卷 > 《皇太子箴》前人

臣闻教化爰始，咏歌不足，政俗既移，风雅斯变。伏惟皇明御宇，功均造物，改文为质，斲雕成素。皇太子洊雷居震，明两作离，春夏干戈，秋冬羽籥，叔誉惭五称之对，师旷降四马之恩。窃以太史官箴，《虞书》所诫，永树芳烈，丞相所以垂文，深睹安危，太傅以之陈训，敢自斯义，献箴云尔。

天生蒸民，司牧斯树。咸熙庶绩，式昭王度。惠民垂统，
元良继体。丽止离晖，惟机天启。令问令望，闻《诗》闻礼。
从曰抚军，守曰监国。秋坊通梦，春宫养德。桓荣献书，
荀攸观则。元子为士，齿卿命秩。朝服寝门，回车作室。
正阳君位，乔枝父道。臣子所崇，忠孝为宝。勿谓居尊，
祸福无门。勿谓亲贤，王道无偏。无为虑始，无为事先。
损之又损，全之亦全。无往不复，无平不陂。美疢甘言，
鲜不为累。则哲惟难，知人未易。居室为善，分阴无弃。
亡保其存，危安其位。神听不惑，天妭斯忌。《文昌》著于
前星，《秬鬯》由于守器。庶僚司箴，敢告阍寺。